Tien van ‘springstof-sindikaat’ vasgetrekArgieffoto Tien verdagtes, onder wie drie polisiebeamptes, wat glo deel is van ŉ sindikaat wat kommersiële springstof onwettig verkoop, is in die Vrystaat in hegtenis geneem. Kapt. Ndivhuwo Mulamu, woordvoerder van die Valke, het Donderdag gesê die inhegtenisnemings volg ná ŉ gesamentlike poging deur die Valke, die onafhanklike polisie-ondersoekdirektoraat (Opod) en die polisie se misdaadintelligensie-eenheid. “ŉ Spesiale operasie is Dinsdagoggend in Thabong, Odendaalsrus, Virginia en Theunissen uitgevoer ná ŉ intensiewe ondersoek wat vier maande lank geduur het,” het Mulamu gesê. “Die verdagtes het na bewering kriminele sindikate met springstof verskaf. Die sindikate gebruik die springstof in die algemeen om kitsbanke, kluise en geldwaens tydens rooftogte op te blaas.” Die beamptes het ŉ lokval vir die verdagtes gestel en ŉ reeks transaksies aangegaan waartydens hulle ŉ aansienlike hoeveelheid springstof gekoop het. Die verdagtes, tussen 28 en 46 jaar oud, moet binnekort in die hof verskyn op aanklagte van die onwettige handel in springstof en korrupsie.